Koordinatės: 55°37′57″š. pl. 23°59′42″r. ilg.﻿ / ﻿55.6326°š. pl. 23.9951°r. ilg.﻿ / 55.6326; 23.9951

|  Vadaktų šv. Agotos bažnyčia |
| --- |
|  |
| **Vyskupija** | Šiaulių |
| **Dekanatas** | Radviliškio |
| **Savivaldybė** | Radviliškio rajonas |
| **Gyvenvietė** | Vadaktai |
| **Adresas** | Vytauto g. 2 |
| **Statybinė medžiaga** | mūras |
| **Pastatyta** | 1883 m. |

 *Kitos reikšmės – Šv. Agotos bažnyčia.*
**Vadaktų šv. Agotos bažnyčia** – katalikų bažnyčia, stovinti Radviliškio rajone, Vadaktų miestelyje, prie kelio  **3406**  Šeduvos g. st.–Vadaktai–Krekenava . Turi klasicizmo bruožų.

Bažnyčios interjeras
Liutkevičių šeimos mauzoliejus bažnyčios šventoriuje 2018 m.

Istorija
--------

Vadaktuose 1744–1773 m. veikė jėzuitų misija. Pastarieji čia buvo įsirengę koplyčią. Dvaro savininkai Juozapas Juodkevičius ir Bogumila Juodkevičienė 1697 m. (kitur minima, 1797 m.) pastatė medinę bažnyčią. Jai paaukojo 29 margus žemės ir 1000 talerių (1350 sidabro rublių vertės). 1880 m. - 1883 m. naujieji dvarininkai Agota Liutkevičienė ir Zigmantas Liutkevičius perstatė ir restauravo bažnyčią, kol šis įgavo dabartinę išvaizdą. 1890 m. gegužės 22 d. ją konsekravo vyskupas Mečislovas Leonardas Paliulionis. Šventoriuje pastatytas dvarininkų Liutkevičių mauzoliejus. Anksčiau bažnyčia turėjo ***Švč. Mergelės Marijos*** titulą.

*Pagrindinis straipsnis – Vadaktų koplyčia-mauzoliejus*.
Vadaktuose daugiau kaip 40 metų (1957–1999, vėliau – emeritas) dirbo parapijos klebonas, poetas, tautosakos rinkėjas Antanas Valantinas (1916–2004). Palaidotas kapinėse netoli bažnyčios.

Architektūra
------------

Bažnyčia ir dvarininkų Liutkevičių šeimos mauzoliejus turi klasicizmo bruožų. Šventovės pastatas yra stačiakampio plano (20,5 × 12 m), su vienu fasado bokštu, vienanavis. Priekiu orientuota į šiaurės vakarus. Įrengti 3 altoriai, pastatyti panevėžiečio meistro Martyno Masalskio gaminti vargonai.

Bažnyčios šventorius (35×35 m) ribojasi su kapinėmis. Kampe stūkso žema raudonų plytų ir akmenų mūro varpinė su naujuoju varpu. Šventoriaus tvora akmenų mūro. Priešais bažnyčią stovi paminklas Vytautui Didžiajam (1930 m.).

Varpinės varpas
---------------

2013 m. gegužės 22 d. pavogtas bronzinis šv. Agotos bažnyčios varpinės varpas (nulietas 1883 m.). *Varpas buvo sudaužytas į smulkias dalis ir parduotas metalo laužo supirktuvėje.* Naują varpą 2018 m. miesteliui padovanojo Lenkija. *Ant bronzinio, 420 kg sveriančio varpo išlieta ir Krekenavoje esančio, stebuklingomis galiomis garsėjančio Dievo Motinos paveikslo kopija. Varpo dovanojimo akte rašoma, kad lėšos, skirtos varpo gamybai, buvo suaukotos lenkų visuomenės, gamybą parėmė ir Lenkijos tautinis fondas. Varpas kol kas vadinamas rašytojo, Nobelio premijos laureato Henriko Senkevičiaus vardu – Henrykas, vėliau jis bus pašventintas Jono Pauliaus II vardu. Varpą puošia užrašas lietuvių ir lenkų kalbomis: „Henryko Sienkiewicziaus – Laudos praeities dainiaus atminčiai. Abiejų valstybių atgimimo šimtmečiui. Lenkai-lietuviai. Skambinu širdžių tvirtybei – Henryk."* Įdomu, jog spontaniškai susibūrusiam komitetui dėl naujo varpo bažnyčiai dovanojimo, vadovavo Lechomiras Domaševičius (Lechomir Domaszewicz) iš Varšuvos. Jo giminė kilusi iš istorinio Liaudos regiono, o jis pats buvo pakrikštytas Krekenavos bažnyčioje. Vienas jo protėvių Jonas Domaševičius šaltiniuose minimas kaip varpų liejikas Lietuvoje. Žinoma, kad šis asmuo 1698 m. nuliejo varpą Žemutinio Kazimiero (Kazimierz Dolny) bažnyčiai Lenkijoje.

2016 m. rugsėjo 19 d. ant Vadaktų bažnyčios fasado, dalyvaujant lietuvių ir lenkų delegacijoms, atidengta memorialinė lenta lenkų rašytojui Henrikui Senkevičiui. *Būtent čia garsus rašytojas gyveno, kūrė, tad jo garbei ant bažnyčios atidengta ir mirties metinėms skirta atminimo lenta.* Šią lentą finansavo Lenkijos Kultūros ir Nacionalinio Paveldo Ministerija bei Nacionalinis Kelcų muziejus.

Galerija
--------

* Bažnyčia ir koplyčia (tolimajame plane)Bažnyčia ir koplyčia (tolimajame plane)
* Pažeminta trisienė bažnyčios apsidėPažeminta trisienė bažnyčios apsidė
* Vaizdas į vargonų chorąVaizdas į vargonų chorą
* VarpinėVarpinė
* Naujasis varpas „Henrikas"Naujasis varpas „Henrikas"
* Lenkų rašytojui Henrikui Senkevičiui skirta memorialinė lenta ant bažnyčios fasadoLenkų rašytojui Henrikui Senkevičiui skirta memorialinė lenta ant bažnyčios fasado

Šaltiniai
---------

1. ↑  Vargonų ir fisharmonijų meistras Martynas Masalskis
2. ↑  Istorinį šv. Agotos bažnyčios varpą vagys sudaužė ir pardavė metalo laužo supirktuvėje,
3. ↑  Iš Vadaktų bažnyčios dingo 1883 metais išlietas varpas,
4. ↑  Vadaktų bažnyčios varpinėje suskambo naujasis varpas,
5. ↑  Į Vadaktus parvežtas lenkų dovanotas varpas „Henrikas",
6. ↑  Giebułtowicz D. W Billewiczowskich Wodoktach,
7. ↑  Ant Vadaktų bažnyčios - atminimo lenta Nobelio premijos laureatui,
8. ↑  Vadaktuose iškilmingai pradėti lenkų rašytojo, Nobelio premijos laureato Henriko Senkevičiaus (Henryk Sienkiewicz) 100-ųjų mirties metinių minėjimo renginiai,
9. ↑  Giebułtowicz D. W Billewiczowskich Wodoktach,

Nuorodos
--------

|  |  |
| --- | --- |
|  | **Vikiteka: Vadaktų šv. Agotos bažnyčia** – vaizdinė ir garsinė medžiaga  |

* Dekanato informacija